Svend Auken (S), 2000-03-02:
Jeg vil gerne sige Kristeligt Folkeparti tak for, at det har fremsat dette forslag.
Men jeg synes, det er et fint forslag, og det skal jeg komme tilbage til.
For det første hensigten: Hensigten, intentionen, med forslaget er at fremme anvendelsen af solvarmen, og det er et formål, en hensigt, som vi ikke bare kan sige god for, men som vi helhjertet kan bakke op.
Solvarme er jo en af de vedvarende energiformer, hvor helt almindelige familier har mulighed for at investere i et helt anlæg, havde jeg nær sagt, mulighed for at være med på området og for selv at kunne investere. Jeg tror, at det ud over det miljømæssige bidrag har stor betydning for folks miljøbevidsthed, at de selv, når de skal bygge hus eller gøre noget, kan investere og ligesom se nogle fordele forbundet med, at der sker noget.
Det er da også baggrunden for, at vi under skiftende regeringer - også i den tid, hvor hr. Jann Sjursen var energiminister - siden 1979 har givet tilskud til solvarmeanlæg.
Og det har også ført til, at antallet af solvarmeanlæg, som kom ind under denne her ordning, steg år for år, sådan at vi i 1996 kom op på, at der blev installeret 4.000 anlæg af denne her art i Danmark. Vores fornemmelse var derfor, at så kunne man godt begynde at trappe nogle tilskudsordninger ned; man havde efterhånden fundet et niveau, som gjorde, at det var attraktivt for folk selv at investere på det område.
4.000 var jo faktisk et ganske flot tal, også i betragtning af, at konjunkturerne i nogle år ikke havde været for gode.
Imidlertid er antallet faldet ret dramatisk fra i 1996 4.000 anlæg til sidste år kun 1.600 anlæg i alt.
Derfor er forslagsstillerne på ret kurs, når de siger, at vi skal have vendt denne udvikling, vi skal have solvarmen ind i en positiv udvikling igen.
Og jeg synes, forslaget giver en glimrende lejlighed til at drøfte, hvad vi kan gøre for at bringe os ud af det her dødvande, hvad vi kan gøre for igen at fremme solvarmen.
Det er fornuftigt at samle indsatsen om nybyggeri og huse, private eller offentlige, som i særlig grad anvender varmt brugsvand. Jeg synes også, at afgrænsningen i forhold til de kollektive forsyningssystemer er rigtig.
Og det må selvfølgelig være vores langsigtede ønske, at det er markedet selv, der klarer det her.
Og selve det, at man bruger bygningsreglementer og forordninger, er jo ikke nogen ny ting.
Vi har på mangfoldige områder krav til nybyggeri, og hvis det her kan blive fornuftigt og kan køres ind i de rigtige baner, så er det efter min mening også udmærket.
Når det drejer sig om det private byggeri, er der en række problemer knyttet til modellen, som er foreslået, som vi gerne vil drøfte videre, så i stedet for at opregne alle de negative punkter, der kan nævnes i denne her forbindelse og give anledning til en efter min mening meningsløs diskussion om forholdet mellem landdistrikterne og byområderne, så vil jeg meget hellere svare imødekommende og sige: Vi må jo have, om jeg så må sige, en fælles målsætning med at fremme solvarmen, måske også integrere solvarmen med solceller.
Forslagsstillerne og Folketinget ved måske, at vi har et udviklingsprogram i gang i øjeblikket, hvor vi har sat forskere til at arbejde med bygningselementer, hvori man integrerer solceller og solvarme, og vi håber, at Dansk Industri vil vise interesse.
Vi har jo f.eks. på ovenlysområdet måske verdens mest fremragende industri, og hvis man kunne kombinere de industrielle interesser og et mere fremsynet energiafsnit og sikre, at vi stadig væk nyder godt af den solvarmeteknologi, der er, jamen så er vi indstillede på at fremme det her.
Jeg synes, vi skal lade partierne bruge deres fantasi, gerne med udgangspunkt i det her forslag, til at finde ud af, hvad vi kan gøre.
Så vi kan altså ikke uden videre støtte forslaget.
Vi tror også, der er nogle økonomiske konsekvenser, som ikke uden videre gør det muligt for os at støtte det, men jeg vil gerne fremhæve de positive ting, sådan som jeg har gjort, og også fremhæve det behov, der er for, at vi i fællesskab arbejder med tingene og inddrager det, som for mig er noget helt afgørende, nemlig almindelige familiers og lokale samfunds engagement i at fremme vedvarende energi.